钦定古今图书集成/明伦汇编/氏族典/第261卷 > 王仁恭
## 钦定古今图书集成/明伦汇编/氏族典/第261卷 > 王仁恭

按《隋书王仁恭传》：“仁恭，字元实，天水上邽人也。祖建，
周凤州刺史。父猛，鄯州刺史。仁恭少刚毅修谨，工骑射。弱冠，州补主簿，秦孝王引为记室，转长道令，迁车
骑将军，从杨素击突厥于灵武，以功拜上开府，赐物
三千段，以骠骑将军典蜀王军事。山獠作乱，蜀王命
仁恭讨破之。及蜀王以罪废，官属多罹其患，上以仁”
恭素质直，置而不问。炀帝嗣位，汉王谅举兵反，从杨
素击平之，以功进位大将军，拜吕州刺史。岁馀，转卫
州刺史，寻改为汲郡太守，有能名。征入朝，帝呼上殿，
劳勉之。迁信都太守。辽东之役，以仁恭为军将。及帝
班师，仁恭为殿，遇贼，击走之。进授左光禄大夫。明年，
复以军将指扶馀道。帝谓之曰：“往者诸军多不利，公
独以一军破贼，今委公为前军，当副所望也。”赐良马
十匹，黄金百两。仁恭遂进军至新城，贼数万背城结
阵，仁恭率劲骑一千击破之。帝闻而大悦，遣舍人诣
军劳问，赐以珍物，进授光禄大夫。会杨元感作乱，其
兄子武贲郎将仲伯预焉，仁恭由是坐免。寻而突厥
为患，诏复本官，领马邑太守。其年，始毕可汗率骑数
万来寇马邑，复令二特勒将兵南过。时郡兵不满三
千，仁恭简精锐逆击，破之，其二特勒众亦溃。仁恭纵
兵乘之，获数千级，并斩二特勒。帝大悦，赐缣三千匹。
其后突厥复入定襄，仁恭率兵四千掩击，斩千馀级，
大获六畜而归。于时天下大乱，百姓饥馁，道路隔绝，
仁恭颇改旧节。其麾下校尉刘武周与仁恭侍婢奸
通，恐事泄，率其徒入害之，时年六十。